Հաննա Ռյոնբերգ

Հաննա Ռյոնբերգ (), շվեդական ծագմամբ ֆինն նկարչուհի և գրող։

Կենսագրություն 
Հաննա Ռյոնբերգը ծնվել է 1862 թվականին Հյամեենլինայում` Յոհան Ռյոնբերգի և Էվելին Սոֆի Սթենվալի ընտանիքում։ 1875-1881 թվականներին սովորել է Ֆինլանդիայի գեղարվեստական հասարակության Նկարչական դպրոցում (այժմ` Գեղարվեստի ակադեմիա), այնուհետև` 1881-1885 թվականներին՝ Ստոկհոլմում գտնվող Շվեդիայի գեղարվեստի թագավորական ակադեմիայում։ Ավելի ուշ մասնակցել է Փարիզի Ժյուլիանի (1887-1889) և Կոլարոսի ակադեմիաների դասընթացներին։

1886 թվականից ամեն տարի հաճախել է Վիկտոր Վեսթերհոլմի հիմնադրած Էննինգեբյու նկարիչների հայրենակցություն։ 1888 թվականին Էդվարդ Ուեսթմանը նրան հրավիրել է Դանիա, որտեղ նրանք հանդիպել են Կոպենհագենում։ Նրանք այցելել են Սկագենի նկարիչների դանիական հայրենակցություն։ Նախատեսել էին ամուսնանալ, բայց դա այդպես էլ տեղի չի ունեցել։ Մոտավորապես 1890 թվականին նրա որոշ գեղանկարներ՝ պլեների ժամանակ ստեղծած՝  ֆրանսիական ռեալիզմի կտավներից ոգեշնչված, ցուցահանդեսներում հասել են հաջողության։

1932 թվականին կազմակերպել է իր նկարների անհատական ցուցահանդեսը։

Նրա ստեղծագործության մեջ նկատելի է իմպրեսիոնիզմի ազդեցությունը։ Գովերգել է հայրենի սկանդինավյան բնության գեղեցկությունն ու վեհությունը։

Հետաքրքրվել է Ալանդյան կղզիների բնակիչների կյանքով, որն արտացոլվել է նրա գեղարվեստական և գիտահանրամատչելի ստեղծագործություններում։ Իր ընկերուհու` նկարիչ Իդա Գիսիկո-Շփերկի հետ, աշխատել է Ալանդյան կղզիներում գտնվող Շվեդիայի արվեստի հայրենակցությունում` Önningebykolonin:

1890-ական թվականների սկզբից Ռյոնբերգն ավելի շատ ժամանակ է հատկացրել գրական ստեղծագործությանը, հրատարակել է պատմվածքների ժողովածուներ, այդ թվում՝ «Från Ålands skär: sägner och historier» (1899) և «Brovaktens historier» (1904), որոնք 1905 թվականին նշանավորվել են Շվեդիայի գրական մրցանակով։ 1938 թվականին հրատարակել է նկարիչների հայրենակցության մասին հուշագրությունները` «Konstnärskolonien på Äland 1886-1914»:

Թաղված է Հելսինկիում գտնվող Քուլոսաարիի գերեզմանատանը։

Ծանոթագրություններ

Գրականություն 
 Hanna Rönnberg by Kjell Ekström

Արտաքին հղումներ 
 Հաննա Ռյոնբերգ

20-րդ դարի նկարչուհիներ
Կոլարոսի ակադեմիայի շրջանավարտներ
Ժյուլիանի ակադեմիայի շրջանավարտներ
19-րդ դարի կին արվեստագետներ
Ֆինն նկարչուհիներ
20-րդ դարի կին գրողներ
19-րդ դարի կին գրողներ